Vážená pani riaditeľka,   
vážený pán riaditeľ,

Technická univerzita v Košiciach, ako najvýznamnejšia vzdelávacia a vedecká inštitúcia v oblasti technických vied, pripravuje aj v tomto roku tradičné podujatie **„Deň otvorených dverí“** s motívom **„65 rokov rozvíjame a šírime poznanie“**. V spolupráci s Košickým a Prešovským samosprávnym krajom a partnerom podujatia - Zastúpenie EK na Slovensku - ponúkame najmä stredoškolákom z východoslovenského regiónu možnosť navštíviť a spoznať našu Alma mater.

Aj tento, v poradí už 17. ročník, je zameraný na propagáciu deviatich fakúlt a vybraných celouniverzitných pracovísk. Tento rok sa Deň otvorených dverí na TUKE uskutoční v utorok **24. októbra 2017 od 9.00 hod.** Jednotlivé fakulty TUKE vyčlenia priestor aj na priamy kontakt so záujemcami o štúdium na univerzite a distribúciu propagačných materiálov. Okrem toho sa sprístupnia laboratóriá, v ktorých predvedú ukážky svojej činnosti,   
a celouniverzitné pracoviská ako napr. Univerzitná knižnica, Ústav výpočtovej techniky, Startup centrum.

Je dobrým zvykom na TUKE, že počas Dňa otvorených dverí prebiehajú rôzne sprievodné akcie, ktorých cieľom je pútavou formou poučiť a obohatiť návštevníkov, aby ich návšteva nebola len fyzickou prehliadkou budov a laboratórií, ale zdrojom poučenia a zábavy.

Aj v tomto roku pripravujeme stretnutie výchovných poradcov na stredných školách s prorektorom TUKE pre vzdelávanie, prof. Ing. Ervinom Lumnitzerom, PhD., a prodekanmi jednotlivých fakúlt pre vzdelávanie.

Bude pre nás cťou a potešením, ak sa Dňa otvorených dverí na TUKE zúčastní čo najviac študentov Vašej školy. Viac informácií nájdete na https://dod.tuke.sk/.

Tešíme sa na stretnutie v Košiciach.

Košice, 11.10.2017

prof. Ing. Stanislav Kmeť, CSc. v. r.

rektor Technickej univerzity v Košiciach

Ing. Štefan Kandráč, v.r. Ing. Karol Lacko, PhD., v.r.

vedúci odboru školstva KSK vedúci odboru školstva PSK